**Shazia Majid**, tidligere *Sarwar*, (født 1974 i Oslo) er en norsk journalist, forfatter og økonom.

Virke
-----

Majid er kommentator og journalist i VG og datter av arbeidsinnvandrere fra Pakistan, som kom til Norge på begynnelsen av 1970-tallet. Hun er født og oppvokst i Oslo og har sin barne- og ungdomsskole fra Rommen skole. Hun gikk på Bredtvet videregående skole og utdannet seg siden til diplomøkonom fra BI-Oslo. 

Etter utdannelsen jobbet hun 12 år som økonom i ulike private bedrifter. I 2009 byttet hun bransje, og tok en bachelorgrad i journalistikk fra Høgskolen i Oslo og Akershus. Samtidig jobbet hun i ulike medier, blant annet TV2, *Ny Tid* og for *Blend*, det tidligere *X-plosive* som hun også var med å starte, sammen med søsteren Mahmona Khan.[]

Hun ble ansatt i *VG* i 2011, og har siden arbeidet som journalist og kommentator i avisen. I *VG* mottok hun i 2020 SKUP-prisen for «Helsereformens konsekvenser» sammen med Anne Stine Sæter, Eirik Mosveen og Sofie Amalie Hoff Fraser. Hun har tidligere vunnet SKUP-diplom to ganger, i 2016 for saken om «UDs bistandskonsulenter» sammen med Erlend Ofte Arntsen og i 2017 for saken «Barnevernsmilliardene» sammen med Maria Mikkelsen og Amalie Frøystad Nærø.

Hun debuterte som forfatter i 2019, med boka *Ut av skyggene - Den lange veien mot likestilling for innvandrerkvinner.* Boken vant Bokhandelens sakprosapris for 2019. Boken ble også nominert til Brageprisen og Litteraturkritikerprisen for beste sakprosa i 2019, 

Høsten 2019 fikk Majid tildelt Fritt Ords Oxford-stipend ved Reuters Institute for the Study of Journalism. Under sitt halvårige opphold som gjesteforsker ved Oxford-universitetet forsket hun på representasjonen av etniske minoritetskvinner i VG og Aftenposten i 2018. Studien ble publisert april 2021, og viste at etniske minoritetskvinner var sitert eller omtalt i under 1 prosent av dekningen i landets to største aviser. 

Februar 2021 gikk Majid over til å bli fast kommentator i *VG*.

Bibliografi
-----------

* *Ut av skyggene*, Aschehoug forlag (2019) ISBN 9788203296734

Referanser
----------

1. ↑  Presentasjon på vg.no (Lest 8. april 2019)
2. ↑  «VG vant SKUP-prisen». *www.vg.no*. Besøkt 30. mai 2020.
3. ↑  «En hyllest til alle mødrene»Betalt abonnement kreves. *Klassekampen*. Besøkt 30. mai 2020.
4. ↑  Kvalshaug, Vidar (30. mai 2020). «Shazia Majid blir sakprisa». *BOK365.no*. Besøkt 30. mai 2020.
5. ↑  «Nominasjoner til litteraturkritikerprisene 2019». *Kritikerlaget*. Besøkt 30. mai 2020.
6. ↑  «Fritt Ords Oxford-stipend for 2020 er tildelt Shazia Majid». *Fritt Ord*. Besøkt 3. mai 2021.
7. ↑  «Under-represented and overexposed: Norway has a news problem». *Reuters Institute for the Study of Journalism* **(engelsk)**. Besøkt 3. mai 2021.
8. ↑  Shazia Majid (16.04.2021). «The Invisibles: On the coverage of ethnic minority women in Norway» (PDF). *Reuters Institute for The Study of Journalism*.
9. ↑  Arnesen, Marte Vike (16. april 2021). «Ny undersøkelse: Kun 27 av 4000 avisartikler handlet om minoritetskvinner». *journalisten.no* **(norsk)**. Besøkt 3. mai 2021.
10. ↑  Aarli-Grøndalen, Roger (15. januar 2021). «Shazia Majid blir kommentator i VG». *journalisten.no* **(norsk)**. Besøkt 3. mai 2021.

Eksterne lenker
---------------

* Forfatterpresentasjon på Aschehougs nettsider Arkivert 8. april 2019 hos Wayback Machine.


|  |  |  |
| --- | --- | --- |
| Forrige mottaker:Markus Tobiassen og Kjetil Sæter | **SKUP-prisen**(2019 (delt med Anne Stine Sæther, Sofie Amalie Fraser og Eirik Mosveen)) | Neste mottaker:Nina Selbo Torset, Vegard Venli, Sigrid Gausen, Henning Carr Ekroll, Åshild Langved og Robert Gjerde |

|  |  |
| --- | --- |
| Oppslagsverk/autoritetsdata | VIAF **·** GND
 |